Richard Raši

MUDr. Richard Raši, PhD., MPH, (* 2. apríl 1971, Košice) je slovenský lekár a politik, od 26. marca 2025 predseda Národnej rady SR.

Predtým, od 25. októbra 2023 do 19. marca 2025, pôsobil ako minister investícií, regionálneho rozvoja a informatizácie v štvrtej vláde Roberta Fica za stranu HLAS-SD. Od marca 2018 do marca 2020 bol podpredsedom vlády SR pre investície a informatizáciu. Je tiež bývalý minister zdravotníctva od 3. júna 2008 do 8. júla 2010 a bývalý primátor Košíc. V rokoch 2012 až 2016 bol poslancom Národnej rady SR za stranu SMER – SD.

V júni 2020 oznámil, že po odchode Petra Pellegriniho zo SMERu-SD ho bude nasledovať. Tiež oznámil že ak dostane ponuku stať sa členom pripravovanej novej politickej strany Petra Pellegriniho (HLAS-SD). V strane následne pôsobí ako podpredseda.

 Život 
Absolvoval Gymnázium Šrobárová a Lekársku fakultu Univerzity Pavla Jozefa Šafárika (UPJŠ) v Košiciach v odbore všeobecné lekárstvo v roku 1995. Absolvoval atestáciu z chirurgie prvého stupňa a špecializačnú skúšku z úrazovej chirurgie. Titul Master of Public Health (MPH) získal v roku 2004 na Slovenskej zdravotníckej univerzite v Bratislave (SZU). V roku 2010 ukončil doktorandské štúdium na Technickej univerzite v Košiciach a získal titul PhD.

Od roku 1995 pracoval na Klinike úrazovej chirurgie v Fakultnej nemocnici L. Pasteura v Košiciach, kde od roku 2004 pôsobil ako námestník pre liečebno-preventívnu starostlivosť. V marci 2007 ho minister Valentovič vymenoval za riaditeľa Fakultnej nemocnice s poliklinikou v Bratislave.

Je ženatý, s manželkou Máriou majú tri dcéry (Barbaru, Adrianu, Romanu).

 Politická činnosť 
Po demisii Ivana Valentoviča ho premiér nominoval do funkcie ministra zdravotníctva, prezident ho vymenoval 3. júna 2008. Bol kritikom reforiem predchádzajúceho ministra Rudolfa Zajaca.

V komunálnych voľbách v roku 2010 získal 22 929 hlasov a stal sa primátorom mesta Košice. V komunálnych voľbách roku 2014 bol znovu zvolený za primátora so ziskom 35 838 hlasov. Svoje druhé volebné obdobie však ako primátor Košíc nedokončil.

V parlamentných voľbách, ktoré sa konali v roku 2016 bol zvolený za poslanca NR SR. Vo voľbách získal 40 691 hlasov.

V roku 2017 kandidoval v novembrových voľbách do orgánov samosprávnych krajov na predsedu Košického samosprávneho kraja. Po tesnej prehre o 875 hlasov nebol zvolený za predsedu Košického samosprávneho kraja. Vo voľbách získal 58 724 hlasov. Na základe vážnych podozrení o manipulácii volieb Richard Raši spochybnil zákonnosť a ústavnosť novembrových volieb. Na Ústavný súd podal podnet pre podozrenie zo spáchania trestného činu marenia prípravy a priebehu volieb. Do dnešného dňa Ústavný súd SR v tejto veci nerozhodol.

Dňa 23. marca 2018 vystriedal na poste podpredsedu vlády SR pre investície a informatizáciu Petra Pellegriniho. Výmena na poste podpredsedu vlády bola súčasťou menovania nového Pellegriniho kabinetu.

Vláda Petra Pellegriniho, vrátane Richarda Rašiho, podala po februárových voľbách 20. marca 2020 demisiu.

 Referencie 

 Iné projekty 

 Externé odkazy 
 Richard Raši na webe Národnej rady SR
 Richard Raši na webe Ministerstva investícií, regionálneho rozvoja a informatizácie SR (archív, 2024)
 Spravodajstvo týkajúce sa Richarda Rašiho na portáli Teraz.sk TASR
 Spravodajstvo týkajúce sa Richarda Rašiho na portáli agentúry SITA

Kategória:Osobnosti z Košíc
Kategória:Slovenskí chirurgovia
Kategória:Slovenskí politici
Kategória:Politici Smeru
Kategória:Politici Hlasu
Kategória:Primátori Košíc
Kategória:Poslanci NR SR (2010 – 2012)
Kategória:Poslanci NR SR (2012 – 2016)
Kategória:Poslanci NR SR (2016 – 2020)
Kategória:Poslanci NR SR (2020 – 2023)
Kategória:Riaditelia nemocníc na Slovensku
Kategória:Ministri zdravotníctva Slovenskej republiky
Kategória:Podpredsedovia vlády Slovenska
Kategória:Predsedovia NR SR
Kategória:Absolventi Lekárskej fakulty Univerzity Pavla Jozefa Šafárika v Košiciach
Kategória:Absolventi Slovenskej zdravotníckej univerzity
Kategória:Absolventi Technickej univerzity v Košiciach